
ZEMLJA 



POZDRAV UNIMA DOMA 


Putuj sada pismo moje u krajeve drage naše, 
pozdravi mi svu rodbinu i matere, ke se plaše. 
Pozdravi mi sve kružere i glavice lipe moje, 
pozdravi mi sve vršnjake, ki se sada za nas boje. 

Pozdravi mi male doce, i škaljave trudne njive, 
i divojke po balkunih, i njihove oči žive. 

Pozdravi mi sve kaintune i kamenje od gromače, 
i zazibaj svaku zipku di kakovo dite plače. 

Pozdravi mi sve težake, naše starce i mladiće, 
svima reči: pokle zime vajka dojde pramaliće. 

Sve je naše priko mora, kadigod su trde ruke, 
sve je maše po svoj zemlji, ča ima kakove muke. 

Pozdravi mi tihe drage i po pustih stranah pute, 
samo kad na njih pomislin, oči mi se već zamute. 
Ma kurajo, lipi moji, ne dajte na sebi znati, 
da ne gleda tuje oko, kako vaše srce pati. 

PRAMALICE 


JUGO 


— 


Oj pramaliće, 

kako je lipo, kad počne nicati cviće, 
kad počne pupati grabar, jasen i drinak, 
a šparoge niču iz stine. 

Koruna se zgusne, arija lipo zadaje, 
nebo je modro i svitlo, vitar je mek i tepa. 

Kako je lipo kad počnu se štrkati ovce, 
kad mrtve strane ožive od pisme pastirske, 
kad vrganj zaore brazdu i prospe se zemlja crlena, 
prhka, mokra i tepla pokrije plodno sime. 

Zvona veselije zvone, kanti veselije poju, 

sve ča je teško je lagnje, nade su jače od tuge. 

Delo će spuniti dane, noći vreda prolaze, 

Trdi žuljavi dlani govore, da život je dobar. 

Ribari s pipon u zubi već pletu mriže, 

Barke su jopet u moru, ćapi ribe će dojti u dragu, 
kroki stegnuti rebra, more osoliti lice, 
kasete menul i škombar nažuljiti rame. 

Oj, kako je lipo, tamo u istarskoj dragi, pramaliće. 


Čuda lit već nišan pravo jugo čuja, 
kako vrta i kuha u moru, 
kako šviče i mlati i vlada, 
valja vale visoke ka goru, 
podlokiva skase i mulje spod grada. 

A ja bin se rado po jugu na more vrnuja. 

Po jugu je more sasvin drugače, 
ni milo, ni glatko, 
ne smije se slatko 
svaken noven poznancu. 

Po jugu more grmi, mlati i plače, 
tuče po bandah, priko brodi skače. 

Oj, udri, more, i šumi sve jače, 
pivaj tužnu pismu, meni izagnancu. 

Kad tako prid zimu, more, si puno jada, 
sve biži od tebe. 

Ni viditi niđeri gospodske kostime, 
ni tine kapeline. 

Sve ča je prisno', slabo i prez srca, 
sad od tebe zebe. 

I kad drivo od jarboli i pinuni puca 

samo junaki, kin delo ni parada, 

biju se s tobon, prez straha od vitra, dažda i grada. 

Sve su jahte se skrile, svih je športisti nestalo, 
plaže su prazne, pusto i golo je žalo. 

Sad samo putuju mornarske bracere, 
mučno prolaze kroz dažde i nevere. 

Za malo palente, za ridak šoldin, 
rišćaju na jugo, podnose grbin. 

Kad jugo zakuha, more grede sve bliže, 
visoko se diže, sve do vrtli dosiže, 
i meni postaje draže i milije, 
kad šumi prez mira, i daž po njen lije. 

Kraj mora, i na moru ustaju tad samo njegovi 
i ja bin rad biti sad s ocon na provi, 
da čujen mu glas, kako zapovida i psuje, 

Lip je život samo ontar, kad se prez straha žrtvuje. 

ŠPAROGE 


Svako pramaliće 
budi stare šparožine. 

U koruni, po oblogih, ispod stine, 
kadi niče poljsko cviće, 
dižu se nove šparoge. 

I digod su stare žile, 

probijaju glave, meke, zelene i bile. 

Uza more gren i šparoge beren. 

Drača mi grebe ruke, 
glog i smrika bodu prste. 

I dokle kroz kupine i grme 
naberen malu ručicu, 
ruke su mi izbodene i črne, 
nagrišpane i krvave. 

Ma svaki put ča se od krvi koža zacrleni, 
kroz tilo prolazi milinja. 

I sve ča mi ruke postaju črnije i tržlje, 
ja više znan da san bliže materi 
i bliže zemlji. 

PASTIRICA 


Oblačan je dan, ja mislin na naš kraj, 
pak njenje dvore vidin i mali grabrov gaj, 

A ispod dvora dragu, na drugen boku put, 
na kraju puta mulj, u more pritisnut. 

Iz dvora gredu ovce, na prazu zvono zvoni, 
sve skaču po kamenju, da škalj i šprlj se roni, 
Sad sva široka draga sve jenu pismu piva, 
a gora priko mora na pismu se odziva, 

Pastirica na vas glas to svoju sriču sanja 
i dane od ljubavi i vrime udavanja, 

Za svog mladića piva, ča srce njoj ubeća, 
kad malo ponaraste, kad mlada bude veća, 

Sva draga se odziva, potiho šumi more, 
bršuda pusta šušti nad moren u po gore, 
i sunce već se diglo, splet kose njoj bukiva, 
pak daje ubećanje, na sve ča mlada sniva. 

JENA LJUBAV 


Vajk san u strahu bija, 
kad san ti blizu prolazija. 

Prazne su brente skakale na tvojen tovaru, 
roče su roštale po trdoj sedlenici 
u uskoj ulici, zmež gustih korun, 

Nikad se nismo u oči pogledali 
i samoga Boga smo vreda si nazvali, 
pak zajno se minuli. 

Kraljevski se klatilo s tobon tvoje sukneno krilo, 
ruke su ti igrale držeći pletilo. 

Jutro za jutron smo tako se stajali, prija suncaistoka, 
ti si po vodu na vrutak hodila, a ja san dohaža 

* iz boka. 

Vesla san drža u rukah svu noć i sad san pod ribon 

sprignut, 

budi prez straha, ne ću ja oči gori podignut, 
i ne ćeš od mene čuti druge beside, 
nego jutarnji pozdrav. 

Nikad ti nišan zapiva pod tvojin balkunon, 
cviće i facolić mi mlada nisi slala, 
i znaka, da znaš za me ti mi nisi dala. 

Nikad se mi ne ćemo pokriti s jenin lancunon, 

Naša ljubav je bila prez glasa, kako puti u zoru, 
kako tvoje delo u vrtlih i moje muke na moru, 

Potiho sama se gasila 1 , u spomenu stala je tiha, 
lipa ljubav je prez riči, slatka ljubav je prez griha. 

OGNJIŠTE 


Znaš, divojko, ča je uni stari unuku povida: 

kad mlad san bija 

i tvoju babu volija, 

isprtija bin se na uliku visoku, 

da njoj sve uko kuće iman vajk na oku 

i da priko krovi od cripa crlenega 

vidin dim iz dimnjaka njejega. 

To je bila starova besida. 

Te noći božične u tvoje san selo koraca, 
pusti su bili puti, tihe kružere i placa. 

A ja san hodija misleći na tvoj dom, 

na kuću, vrtle i teze, na lisu od dvora, 

i kako se sprid tvoje kuće vidi sva širina mora, 

a ja nikad više u životu svom 

ne ću imati ni liše, ni dvora, ni pravega dela 

i samo ću biti putnik, ovako sam, zmež grada 

i tvojega sela. 

Te noći san, mlada, na tvojen ognjištu sidi ja, 

na njemu je veliki cok pomalo praska i gorija, 

od ruk do ruk je hodila bukaleta, 

sva su usta' bižala na smih, 

a ja san se spominja svoga suknenog koreta 

i u uših mi zvoni ja kanat i smih 

od svitlih mladih dani. 

Želija san biti vajk tako mež vami, 
a zna san, da već dvaj set lit 
uzalud me staro ognjište nazad mami. 


14 


Ti ne znaš i ne ćeš nikad doznati 
kako misli bole 

kako niš na svitu ne more biti uno ča je mati 
i kako z ognjišten mi izgubimo sve. 

Sad san daleko, gren kroz grad, izgubljen i sam, 

po zimi 

ma vajk kroz san gledan di se po jugu na tvojen 

ognjištu dimi. 

I da je ovode kakova ulika do neba velika 
prtija bin se na vrh, da vidin krov našega zvonika, 
da čujen kako zvono u podne pozdrav ljudon raznosi 
i vidin kako vitar dim iz tvoje kuće nosi. 


ZORNICE 


VELIKA SRIDA 


S prvi petehi je mati ustala, 
za žrvne je pošla, dvi ure je mlila, 
žrvan prid zoru je našu seljačku pismu piva, 
pismu za pot ki i po zimi težaka obliva. 

Sve selo se diže u mraku, 

ognji se lože, ledeno drivo se pari i črči, 

čuju se glasi ljudi i žen i bura kroz uli'ke puše, 

na ognjištih gore male sviće na stinj, kakono dobre 

duše. 

Po putili za crikvu se miču divojke i dica, 

noć je ledena užad njih, mučan dan je prid njima, 

Štumig je prazan, na tašte je svaki čovik i dobar i tih, 
na zornicu gre se u miru, ne čuje se kanat ni smih. 

U crikvi je lipo, kad z mraka se ujde na svi tlo, 
sure se stari koreti i modrne z panon crlenin. 

Sad te pisme početi za pravu božju službenicu, 
a oči mladića iz kora te najti malu Mariju i Katicu, 

Pokle će biti kušelj na ognjištu i tepla palenta, 

Beside su kratke, zaš dan je mali, a dela ja čuda: 
triba ovce izgnati i driva nasići, u brajdah jame kopati, 
zima gre trda, triba za blago ča parićati. 


U sipu Buiću 

Mokro je i mrzlo, probija sve do koisti, 
pomalo daždi i sve je puno vode, sniga i blata, 
moravske oštre zime do guta imamo dosti, 
u hiži prez ognja siđimo nas dva pustosvata, 

Govore da već je proliće, ma nan je zima u duši, 

Ki zna, kako je tamo, di more bije litice, 
di stara baba lonce zida od gnjile i na podu 

pod krovom hi suši, 

ma, su li već tamo lihe zelene i pupe puštile mladice. 

Ljudi misle danas na crikvu, Tamo su črni oltari. 

Na zvoniku prid njon će zadnje zvono zvoniti, 

Večer u crikvu će dojti svo selo, mladi i stari, 
naše matere tamo za nas te Boga moliti. 

U koru te sisti pivači, dugi te psalmi se vući, 
zvonari te sviće utrnuti do zadnje, jenu po jenu. 

Pak će i zadnja se skriti i dica te banke potući 
i više od jedan prut će udriti staru kakovu ženu. 

Batiškur već je gotov. Noć je u selu i bura, 
divojke gube se po puti, za njima uženje se tišću, 
pune su ulice tamo kud grede lipa kakova cura, 
dupli Važan je za mlade, neka se ljube i stišću. 

Po hižah ognji gore, još se prede i plete 
i kuju ženidbe i piri, do nike kasne dobe, 

Oj, da nan je sada tamo, u ove dane svitle i svete, 
popiti buka vina iz naše stare konobe. 


16 


17 


MUKA BOŽJA 


VELIKI PETAK 


U maloj crikvi matere božje u našem selu 
čuda mater na velike petke plačuć je stalo, 
čuda mladići s koreti, z rukatni kako lopate 
Bogu su virno svidočili, kako se vavik još pate 
posvuda svi božji sini. 

Tamo u maloj crikvi, u domovini 
svi smo mi znali da muka Božja je prava, 
da svaken težaku mora se privisiti glava; 
muka velikega petka je naša svagdašnja muka, 
zato je pivaju složno glasi našega puka. 

Tamo u velikin gradin, u Notre Dame na Seini 
u rimsken Sveten Petru, u kolnskoj crikvi na Rajni 
samo smo gledali kvadre, pope, ornate i ziđe, 
ma oči tamo nikad ni puka ni Boga ne vide. 

Bog se je zmaka iz crikve i poša je mež težake 
da š njima propet bude kod nove prilike svake. 

I uvo lito ne će ga biti u pariškoj Notre Dami 
zašto ga sada propinju popi jopet, 
tamo na Gvadarami. 


U luki je bilo živo svu noć, ribari su se ledili, 
stare su kosti u moru močili, u starih koreti u štivi 

su stali 

Velika barka se zibala, oni su pripovidali, 
kako su prija prid svece više menul lovili. 

Mlaži i lagnji po škračah su hitali špage. 

Za grunja je svaki u srcu noćas moli ja Boga, 
grunj na špagu segutra bi dosta čovika pomog'a, 
ki skase po tmici priskače od drage do drage. 

U jutro, po videlu se dili konjuš, riba se meće na kupe. 
Najveću škrpinu u kraj, nju te skupno darovati. 

Sve drugo ča je bolje po selu se nosi prodati. 

Tako te dići za svece moći ča da ukupe. 

Prid večer je trata jopet u moru na široko kalana, 
poteže se s mukon na sriču, lipo šuri šuraju, 
kako u pršišijonu u redu miču se h kraju. 

Vali šapću molitvu za muku svetega dana. 

U noći će biti svitlo u selu, kako nikad u litu, 
na svaken balkunu male te sviće goriti. 

I Bog će projti zmež hiž, svi te na vas glas moliti 
za bolju sriću ljudon, ki se muče na svitu. 

VAZMENA NEDILJA 




Ruke crne od zemlje i od matike na čvore 
junački dižu propelo, Isusa prikazuju selu. 

I dlani trdi od vesla, blagosloveni u trudnen delu, 
visoko nose duplire, kako da s nebon govore. 

Puk piva.: Puče moj, narod se sam opominja, 
gledajuć mater ka plačuć je stala prid sinon na križu, 
Moja mati je i uvi put lipo rasvitlila hižu, 
a ja san dvajseto lito se tega samo z daleka spominja. 


Grančice moja, tamo priko mora, 
di zlatno sunce sije, 
di sve se nebo smije, 

di svu nan zemlju brani naša sedlasta gora, 
da ti je srican Važan, bila dupla rumanija, 
ruža najlipća od svih, brkasta mala Marija, 

Ti ćeš danas pojti u crikvu, s facoli hlibi i mesa, 
za janca, turte i jaja, pop će moliti stare slovinske 

beside, 

tajne i mile beside, ke tamo još više vride, 
i vi ćete znati da hi je čuja veliki Bog iz nebesa. 

U podne te biti na stolu jaja, hlibi i janče pečenje, 
vi ćete slaviti svetac kad Bog je uskrsa, 
vino će teći crleno vašeg najboljeg trsa, 
i sve će imati za vas veliko sveto znamenje. 

Ma kad se skupite tako na dan najlipći u litu, 
u svakoj hiži za stolon prazne kantride te stati, 
prazna mista te biti domaćih sini, šćer, sestar i brati, 
ki su nikamo sami u maglu morali pojti po svitu. 

Kad tamo po rasutih seli na Važan miljare oči suza 

zamuti, 

uprite svi hi u nebo, vaše oči su čiste i virne, 
i molite črsto za pravdu i ljude dobre i mirne, 

Bog će vas čuti- 

R02ENICE 


DRAGI KAMEN 




Na svaken šamiju, na svaken piru 
nikad su kantale, 

Gd bogzna kega vika su tako tarankale 
po čija dan. Svirači nisu znali miru, 

Vajk su naši dani teški bili, 

prazni žepi i žuljavi dlani, 

mučan nan je bija kruh naš svakidanji, 

ko ga je bilo. Ko ne, smo postili. 

Kašu su jili naši stari i brmeč su brstili, 
stariće ovsa prodavali, da kupe malo soli, 
ma ki bi od nas unako, kako su oni umili, zakanta: 
»Rodila loza grozda dva«. 

Velike sopele svire već miljare lit, 

kroza nje govore glasi naših starih od davne davnine, 
kamogod se krenemo oni gredu s nami, 
glasi crlene zemlje i krasa, glasi domovine. 


Naš kraj je zvanka brižan, prez polja i prez vode, 
i sunce u njen pali, kamenje u njen gori, 
a svaki mu čovik za kruh se mučno> bori, 
za goli svoj život, za malo lih slobode. 

Svejeno nan je drag ti oštar kamik svaki, 
i skasi i pećine i doci i doline, 
sve muke i sve patnje i sunca zraki jaki, 
a uko svega more, ko gledaš od miline. 

Zaš mi smo dica sunca i vina crlenoga, 
i mora velikoga i juga teple krvi. 

Kad ulika u rodi, to dar nan je od Boga, 
kad loza nan ponese, na svitu mi smo prvi. 

Svo srebro, ča se svitli, svo zlato, ča je kadi, 
je manje milo srcu od litice i krasa: 

Svi naš život je vezan uko trdog skasa, 
di su nan ustali dani mladi. 

DVI BESIDE 


U ZORI, NA OCEANU 


r 

I 


Na raskršću posridi naše zemlje 
stoji križ od stine, nov 

i na njen su dvi beside, ovode na svakidanje: 
Sveto Poslanje, 

Dva Vlaha i jedan Kranjac 
su mu oci, 

Zaškićala je Pula, i Rim je zabeštijema, 
ma križ je na mistu usta. 

Gredu naokolo ljudi z Tinjana, z Trviža, 
i z Pazina, 

Ponizno skidaju klabuk, kako da gredu na mašu 
i štiju: dvi beside po našu. 

Sve stare bogate bazilike od mramora, 

od Petra, Ivana i Pavla 

su male, gube se u svemu 

proti ten križu i dvin besidan na njemu. 

Pićanci, Kršanci i Buzet 
i sva Vlašija 

govore za križ, kako za vodu u suši 
i svud ustaju dvi stare beside dimboko u duši. 


Uvode je sve, kako poli nas 
za to mislin svo jutro na vas; 
i brajde, i vrtli, i krovi od hiž, 
i jarbuli brodi ki su puni mriž, 
jutro kad se riba raskrciva 
kada zora po pučini pliva. 

Po kuverti tuku drivenjaki 
i paranak pune sprte diže 
raži, moli, lovi, ča riblje lipote 
dva dupina našla su se tote, 
duge kako telce, na vozić hi vode, 
riba već je gori, sada peru brode. 

Svi su već na suhen ploidi oceana, 
finjena je muka jene zimske noći, 
ribari široki još te prija dana 
na svojen ognjištu grijati se moći. 

Ja ću još na rivi jarbule brojiti 
po noći, po dnevu vajk prez doma biti. 

La Rochelle 

KALAVOJNA 

Drugu Gildu Sauligu 

Nikada su stari Grki tud jedrili, 
njih su Neretljani izagnali, 
dobra vina mora da su pili, 
kad su tako dragu nan prozvali. 

Grki su nestali, ime i sad živi, 
dobro vino još se vavik toči, 
kraosaci još kišu po njivi, 
kako dupin kad iz mora skoči. 

Manji brodi sa svega Kvarnara 
prid ton dragon kalivaju jidra 
i trabukul ne nosi mornara, 
ki ni tote već spuštija sidra. 

Ponikad nevera stira hi uvamo, 
da u portu čekaju vedrine, 
i tako na vrime gledajući samo 
prolaze njin dani tote sred tišine. 

Ma nikada jopet dobri vitri pusu, 
a brodi sve j eno tuda se sidra ju, 
to mornarska grla ćute sušu 
i radi tih grli brodi pojivaju. 

Po noći je ura za takova dela 
i tako šemprije u Zdravoj Mariji, 
kad ni dan ne sluti iz cilega sela, 
koštaju kajići tamo h oštariji. 


Barba Bepo Titin već užginje sviće 
i otpire vrata da čeka mornare, 
teta Fuma mudro nosi mižoliće 
i natače ljudon od kapljice stare. 

Već sva hiža živi, sva itsta govore, 
sve oči se svitle i otprta grla, 
pisme te durati sve do isprid zore, 
ča pisan je tako teta Fuma čula. 

Grkon već ni traga, benečanski brodi 
ne dolaze simo, a od Neretljana 
priunuk po strani vole vodi 
i čeka pirate Ive kapitana. 

Pod crikvenin zidon u selu počiva 
pokraj svoga oca stari Bepo Titin, 
a njegova Fuma vični sanak sniva, 
priko velog mora u Štatin Unitin. 

Samo more huči, snažnije od svega, 
i litica stoji, trda, neprobojna, 
a mornari išću vina crlenega 
i svi znadu di je lipa Kalavojna. 

na raskrscu u zminju 

Ivanu Ermanu 

Na raskršću u Zminju 
spođ starog malina 
čekali su ljudi 
korjeru iz Pazina. 

Grajani svi u šaren, 
težaki u koreti, 
skupa su govorili 
šijori i kmeti. 

Pod zidon su čekali 
i z pip su fumali, 
njihove i naše 
beside mišali. 

Jedan je zapita druge: 

»Ča će ovo biti 

kad se više tako jadno 

ne more živiti. 

Ničesa ča doma iman 
ne moren prodati, 
šteure i silne taše 
vajkar moran dati, 

Niman više ča obući, 
niman ča obuti, 
će li to sve tako skupa 
kad se obrnuti. 

Već ne znan ni ča san sad, 
ni kako se pišen, 
samo sad van i ariju 
po njihovu dišen. 

Prije san se Benčić zva 
sad me Benči zovu, 
samo su mi mogli dati 
i košulju novu«, 

Čovik se je ubrnuja, 
ča čeka ta pošta. 

A uzada pod koreton 
kosir je zarošta. 

Jedan stari Brsečan 
tote se je naša 
ča je luk prodavajuć 
svu zemlju ubaša. 

On je reka: »Po Bogal, 
sve će ovo proći« 
i doda je par besid: 

»će ben Bog pomoći«. 

Najedanput dvajset oči 
se je otvorilo, 
i do deset trdih glav 
sve je razumilo. 

Ni jene beside crne 
ni već nidan reka, 
ma ja znan da žminjsko polje 
svoga Boga čeka. 

1937 . 

LIPI TICI 




Lipa dico, mali Istrijanci, 
iz Istrije brižne izagnanci, 
ki nimate hiže ni hižišta, 
daleko od rodnega ognjišta. 

Sami ste u svitu ka košići, 
zdravi bili, lipi mali tići! 

Sada ide kraj školskemu litu 
kada sve je u najlipćem cvitu. 

Ali lipća od svakega cvića 
to je kita istarskih ditića. 

Po svih školah na slovinsken jugu, 
vi činite jenu vrstu dugu. 

Prija nego školu ostavite, 
tići mali malo promislite 
na Istriju i njeno kamenje, 
koje čuva staro van korenje, 
di naš rod je usadi ja žile, 
di su naše stare majke mile. 

Vaše žile sad su porizane, 
vaše mlade duše razjadane, 

I puti za dragu domovinu 
prisičeni svakon njenen sinu. 

Naša zemlja priko mora čeka 
zalud dicu nazad da dočeka. 

Lipi tici, vi starega roda, 
stareg roda i dobrog poroda. 
Vi ste dica zemlje i kamena 
i mladi ste ka trava zelena. 
Zato nikad ne gubite viru, 
ki viruju nikad ne umiru. 

Vaša vira je zemlja crlena, 
kako srce h moru položena. 
To su gore i ravnice plave, 
silni ljudi ki po njih borave. 
Tima ljudon trdu viru dajte 
i na.delu straha ne poznajte, 

1937 . 

BOŽIČNI RAČUN Z GOSPODINON 
BENEDETON 

Šjor Benedeio, Božić je, litu je kraj, a mi imamo 

jedan stari račun, 

kako su i moji stari vajk s tvojima imali, 
zaš oni su se dobro zmež sebe poznali. 

Čuda lit su ti stari h van u grad hodili, 
za duge, rabotu i kaštige teške su šolđe nosili. 

I dobri su šćavi bili, kad bi cekine brojiii, 
ko ne, vi ste lako rinuli kračun. 

Šjor, naš račun je šuma svih starih računi, 
ja niman bisage pune sira i mrsa, 
i ne nosin dare od našega trsa, 
ja iman samo dvi gole ruke i njih prez kosira 
i nož mi ni za pason, trđa je naša vira 
i ontar, kad su naše hiže prazne a pržuni puni. 

Šjor, za posle naših starih iz tvojih libri se zna, 
jeno z drugin tako za blizu tri stotine lit, 
šjori i šćavi su bili jedan skupan svit, 

Šjori ki pišu, robu prodaju i zapo viđaju, 
šćavi ki sebi zalogaje od usta otkidaju, 
i van gori na brigu nose sve ča je bolje, 
za vas je delalo čilo prostrano polje. 

Tvoj did je sina u školu u Benece sla, 
a moj je svega svoga vika škulju na krovu ima. 

Šjor, piši, ti bolje umiš, prvo ča mi smo van dali: 

Tri sto lit svoje mladosti, 

deset kolini prez radosti, 

i milijune jakih težačkih ruk, 

da hi je skupiti ki lip bi bi ja puk, 

ča kosti, ča žil, ča žulji, ča bistrih oči i glav, 

ča životi i svaki je bija jedar i zdrav. 

Svi su se oni za vas pokopali. 

Ča diš, mi da smo došli na vaše, 

rečimo, piši i to, ma notaj da nismo došli goli. 

Mi smo bili dobro spravljeni, bisni, jaki, ko ćeš i oholi. 
Puška na ramenu, nož na trbuhu, za pason kosir, 
klabuk na bok, kako da gremo na pir. 

Već ontar smo spali na postelji i znali ča su postoli 
i svojin jezikon umili lipo kako se Boga moli. 

Siti kruha i kaše. 

I žare smo sobon donesli i zdile, lonce, čaše i žlice, 
matike, kose i srpe, štrpače, korita, lopate i vile, 
i sve sime kakono Noije i životinje ke su nan se činile. 
Viru smo već u srcu nosili i imali pretelje jake, 
po svih glavicah i putih svoje domaće štrige 

i vukodlake. 

A kad smo veseli bili, mi smo se tukli, neka svo selo 

se strese, 

samo smo svoje pisme pivali i svoje plesali pleše, 
pod mih i roženice. 


Ti znaš ča mi je od tih tri sto lit dela ustalo. 

Gole strane prez grane, vrganj i brana ča did je ukova, 
dvi njivice škalja, ne biš hi uzeja, ni ki bi ti hi darova, 
dvi ruke i kosti, ke su uresle od zemlje i stine 
i malo bistrine, da vidin tvoje posle fine. 

Ča ne, to ča je ustalo, je čuda guštalo. 

Ma šjor, ja san pravičan, piši ča mi smo od vas prijali. 
Banak i manestru na njemu, pašade i pirune, 
brudet i in teća, palentu i makarune, 
kavalete i kućete, koltre i koltrine, 
gospodske kalcete, i fine ženske škrpine. 

Od vas smo doznali imena rib i kako hi triba loviti, 
stinu dilati i z brodi po moru jadriti. 

Sliparski miriti robu i to smo lako spoštali. 

Sjor, sad šumaj, da budu računi čisti, 

ko san ja dužan, ja ću platiti, ko ne ću ni jisti. 

A ko si ti dužan, ne pitan ti niš, samo neka je mir. 

Sve ča je staro se briše 
i samo novo se piše, 

za novo ima svaki na novo da brusi kosir. 







DALEKI DOM 


Čuda je daleko, na stotine milja, 
di se zaliv raški sa Kvarnarom spaja, 
di glas zvona ljude s dobroton napaja, 
di nan misli stanu, kad dojdu do cilja. 

Selo tamo stoji, loža, bor i placa. 

Hiže mu $e bile, vrtli su za njima, 
sa lozon i smokvon, da te je milina, 
Bože, ki sad tuda veselo koraca ... 

Dom naš je tamo, murva, crikva, draga 
i sva srića lipa domaćega praga, 
mati stara, od svega milija. 

Tuja sila, majko, tako nas razdili, 

tuja moć, ča silom zakon dili, 

to je dilo ljudsko, Bog ni tako stija. 

MOJA MATI 


NA RECINI 


Moja mati je bila velika sirota, 

tuju je zemlju kopala, tuje pode je prala. 

Sva svoja lita otkidala je od svoga života, 
i malo po malo sve je drugin razdavala. 

Od vrha do dna su njoj dani bili puni rabote, 
noći je živila u strahu i skrbi za druge. * 

Svako je brime nosila sama od svoje dobrote, 
prez plaće je služila svima, bolje od najbolje sluge. 

Ona je ovce čuvala, drugi su vunu strigli, 
ona je prasce hranila, drugi su jili pršute. 

Sve ča je s mukon prikupila, drugi su lako digli: 
od mrsa, vina i smokav, od sira i skute, 

I meni je čuda dala, a ja san njoj malo vmuja, 
daleko je ona od mene, sama prez ninega svoga. 

Da prosi ča od bližnjega, ki zna ko ki bi je čuja, 
i kad bi Boga molila, Bog bi druge pomoga. 



Na Sušaku, u Rečini, 
kalna voda teče. 

Svaki put, kad tuda projden 
srce me zapeče. 

Na Rečini stoji most, 
ničesa ne veže, 
po njen gredu soldati, 
svaki pušku steže. 

Priko mosta lipi grad 
pun je naših brati, 
a do mosta jena žica: 
tu te čeka mati. 

Stoji iamo čilo jutro, 
stati će do noći, 
čekati će, ufati će, 
ćeš li moći doći. 

Prašljive su njeje noge 
i stare cavate, 
milo lice zbrazdalo se, 
škrbeći se za te. 

Na Sušaku pod Trsaton 
teče Fiumera, 
priko nje su drage glave 
miljare matera. 

Od Rečine sve do Raše, 
od Raše do Mirne, 
čekaju nas dobre duše, 

čeznu oči vime, 

■ / 

Jedan dan mi ćemo složno 
poj u kraj domaći. 

Samo ontar ne će svaki 
svoju mater naći. 

BOŽIČNA NOC 

0 draga mati, 

nikad mi nismo bili bogati, 

ma na viliju božju imali smo svega: 

slanca, bakalaja i ribe, 

čistu robu za večer i druge potribe, 

i znali da ni zlega 

kad svi skupa jimo 

i na ognjištu svi skupa siđimo. 

Večeras te tamo zvoniti nan zvona, 

debelo »divice Marije« i tanko »svetog Antona«, 

na ponoćnu mašu, prvi put, drugi i treti, 

a ti ćeš po škrinjah šuškati s koreti 

i pokle večere 

modme iskati za šćere. 

Po banki te stati mendule, smokve i rakija, 
i kuća će biti puna tamijana 
i dragosti tajne, ku san najvolija 
kad si ti me zvala: moja mala grana. 

I sada te gledan priko tri sto brigi, priko devet vod 
u božićnoj noći, zgrčenu i slabu, 
ma ni na ognjištu skupljen svi tvoj rod, 
da pozdravi mater, da poljubi babu. 

Kada zadnji glasi po selu uminu, 
u staren kantunu sama ćeš ustati 
prećući po ognju, još ćeš svojen sinu 
zadnje misli svoje u tujinu slati. 

Kako trna mati, pridobra i mila, 
ka je noćas sina za druge rodila. 

PRID »KONTINENTALON« 


Na Sušaku, prid »Kontinentalon« 
stoje stoli do stola, 
oni su lita bili svidoki 
čuda našega bola. 

Tu su za stolin se stajala 
mlada dica razgnana, 
odovud priko smo gledali 
svakega božjeg dana. 

Tu smo se rasuti skupljali 
cd svih dalekih strana 
i na široko otpirali 
srca si razjadana. 

Na Sušaku, prid »Kontinentalon« 
svi smo bili poznati, 
likari, suci, učitelji, 
težaki i ukati. 

Jenu smo tugu u srcu nosili, 
skupa gledali priko, 
sve nas je tamo pozivala krv 
i materino mliko. 

Kada zadnji glasi po selu uminu, 
u staren kantunu sama ćeš ustati 
prećući po ognju, još ćeš svojen sinu 
zadnje misli svoje u tujinu slati. 

Kako una mati, pridobra i mila, 
ka je noćas sina za druge rodila. 



PRID »KONTINENTALON« 

Na Sušaku, prid »Kontinentalon« 
stoje stoli do stola, 
oni su lita bili svidoki 
čuda našega bola. 

Tu su za stolin se stajala 
mlada dica razgnana, 
odovud priko smo gledali 
svakega božjeg dana. 

Tu smo se rasuti skupljali 
od svih dalekih strana 
i na široko otpirali 
srca si razjadana. 

Na Sušaku, prid »Kontinentalon« 
svi smo bili poznati, 
likari, suci, učitelji, 
težaki i ukati. 

Jenu smo tugu u srcu nosili, 
skupa gledali priko, 
sve nas je tamo pozivala krv 
i materino mliko. 

Na Sušaku, prid »Kontinentalon« 
hlade divlji kostanji, 
tote je naše zavitno misto, 
tu smo gosti svagdanji. 

Sveta Marija svakega lita 

silan svit simo upravi, 

ovuda do žice ja z drugima išćen 

nju s facolon na glavi. 


Sin, gremo u luku, mi je rekla mati, 
tamo ćeš ti čuda spuži i kongulic nabrati, 

A za me je već vrime, 
da donesen brime. 

Ni više drva ni za večeru, 

gremo u luku, da žene i uno ne poberu. 

Mali san luku zavolija 

od svih drag mi je ona i do danas najmilija, 
Miljari noći san u njoj proveja 
i lipih ćapi rib u tratu doveja, 

Veseja san doli poša z dragon, 
a mati za namon z kosiron i špagon. 

U dragi je ona pošla sići smrike 
i zbirala bršude lipe i velike. 

Kosir je švika, brime je resio, mati se potila, 
steplila i zacrlenila. 

Draga je mirna, ni žive duše u boku; 
čuju se samo glasni udarci kosira po coku. 

Mati je stala, špag je naravnala, 

posičene grane u brime je slagala 

i meni govorila: Sin, 

ako nikad budeš gospodin, 

ne žabi ovo (brime, ni mene, 

ni kako je trudan život siromašne žene. 


4t 

A sad ću se oprtiti 
i pod brime leći. 

Ti ćeš mi špag priko glave dodati 
i rivati brime gori da bin mogla ustati. 

Ti rivaj čvrsto na me, ja ću kleknuti 
i tako se z brimenon dignuti... 

Sad homo, sin, pomalo zgoron, vred će sunce zajti, 
lako nas još more mrak u dragi najti. 

Ma znaš moj mali, dvaput mi je lagnje kad si ti s namon, 
lipće je siromahu, ki ima kega, nego boga ten samon. 


\ 

NA PUTU 


To je bilo u f era ti, zmež Bordoa i Tuluze, 
da su mi na oči naglo, najedanput došle suze. 
Makina je priko polji prez pristanka hitro tekla, 
a ja san se tu spominja sve ča mi je mati rekla 
zadnji put. 

Kad smo tako jedan hip na žici stali 
i pozdrav si kroz tu žicu zadnji dali. ., 

Kad nan se je tako grdo razdvojija put. 

Putujući uz Garonu u ferati 
mislija san ča sad dela moja mati.., 

Spod balkuna teku vreda bile hiže, 
svaki hip san sto koraki jugu bliže. 

Ma ta sela i crljeni lipi krovi, 

ča želizni voz zmež njih u miru plovi, 

i te brajde i ti puti, kako da mi sad govore; 

Moj nebore, 

mi smo zemlja kako tvoja, samo tu ja, samo tuja. 
Tebe čeka sad sudbina, samo huja, samo huja. 

Ti se moreš kadi oćeš tu fermati, 
samo nideri te tu ne čeka tvoja mati. 


4 


49 




Kamo god se tuda kreneš, naj ćeš brajde, 

kad makina tamo doli malo zajde, 

naj ćeš smokve i ulike, 

malo niže naj ćeš more, 

zgor Marselja naj ćeš gore 

kako tvoje, naj ćeš sike, 

naj ćeš pismu, naj ćeš vino .. , 

Samo nidi već ne najdeš 
jeno srce, 

malo srce materino. 


Jopet jena bila hiža, javor nosi krošnju punu, 
zmež Bordoa i Tuluze 
sam san u vagimu. 

ljudi 



MLADOST 


Jacintu 


Lipa mladost moja 
na brodih zgojena 
po burah uresla 
z moren zalivena. 

I svakega dana 
na moru zibana 
z vi tron uspavana 
z nebon pokrivana. 

More mi je dobro 
kako dobra mati, 
a vitri su vazda 
lipi moji brati. 


Na moru san resa, 
na moru san dela, 
u dlane san huka, 
trja pot od čela. 

Konope san pleja 
i jidra san šija, 
brudete san kuha 
i litre ispija. 

MOJ „OTAC 


Lipa mladost moja 
na moru zgojena, 
a sada prez mora 
grana osušena. 

Lipa mladost moja 
suncen razvrnjena, 
a sada u maglah 
roža uvenjena. 


Još dite je bija, kad svojin ocon jame je kopa, 
divlje je strane prikapa, ke nikad matika ni takla, 

S prstima zemlju je kupija, u škulje za loze je zgrta 
i mladu korunu na njivah je sadija, da brajde ogradi od puta. 

Po tujih deli je mladost prove ja,, kopanji su žuljili rame, 
to drago rame, ča je toliko truda podnilo za me. 

Na tujen stinu je vadija, tuju je zemlju nagraća, 
pedeset lita teškega dela jedina i sva mu je plaća. 

Kada san ja, u gradu, u školu hodija i bili kruh ija, 
on je po vas dan o črnen kruhu tuju travu kosija. 

Kako su lipi po zimi u teploj školi bili moji đitinjski dani, 
a tamo vani, 

u stini, na moru i vitru su delali tvrdi očovi dlani. 

Šumu je sika, stinu lomija, od stine novce je kova, 
nikad mu dan ni prez dela se finija, ni dlan mu mirova, 
Pragi ča on je isklesa kite lipe crikve i hiže, 
ma stari otac sve novo kamenje podiže, 
i z rukon čvršćon od stine kako ripu ga riže, 

I svako lito na novo tuče se z moren i išće sriču na njemu, 
sve noći z veslon se muči i vajk se nada dobremu. 

Vajk je u delu: po suncu, po vitru, po daždu i zimi, 
po danu i noći. 

To je očov život, i nikad ne će drugače živiti moći. 

ŠIME 

Jakovu Buršiću 

Još jugo je kuhalo unega marča u luki 
kad se tvoja velika barka na punti pokazala, 
daž je ronija, vas šest je stalo z veslon u ruki. 

Barka na valih je kakono pero plesala. 

Ti si sa svima upravlja i zadnji na krmi vozija, 
i meni za vajk si se velik ka brig učinija. 

Ča dani tako je riba barku nan punila, 
sva je kuverta pod ribon, pune kašete u štivi, 
ribu smo pekli pod skason, na ognju slatko je črčila, 
i znali da ribar nikad i lipih dani proživi. 

Ti si veseja bija i štorice nan si povida, 

kakono med iz tvojih je ust tekla mornarska besida. 

Pak je došla nesrića, ti si prez noge usta 

i doma vajk si ustaja, kad mi smo bodili na more, 

a nidan ni zna ča muk jedan ribar prova, 

kad doma čuči, od jutra do mraka, od mraka do zore. 

Mi smo po moru se klatili, kako izgubljeni, sami, 

i svi smo znali, da najbolji ribar ni više med nami. 


A kad bi jugo zakuhalo, svi smo ti punili hižu, 
karte ubraćali s tobon, štorice slušali tvoje, 
kako ribe putuju, i kako gredu u mrižu, 
kako pod sviću dolaze, čega se plaše i boje. 

Svi smo veseli bili, vino crleno smo pili, 
spod kralja smo tukli i fine štroce činili. 

Ka oca ja san te voli ja, i veseja k tebi hodi ja, 
tvojega govora nikada sit, ni tvoje ljubavi. 

Vino san s tobon pija, palentu tvoju san i ja, 
riči tvoje upija i zna da si pretelj dobar i pravi, 

A kad su te h Svefen Roku ponesli i prazan usta baladur 
mrt je posta mi tvoj dom, suri, čmi i škur. 

I ničega više za me ni bilo u tvojem selu, 
tuje su stvari i ljudi, iščezla moja je radost, 
i jopet san zna, da ljubav je sve, u životu i delu, 
i kada čovika izgubiš kako da izgubiš mladost. 



Pop Pave je slutija i vimo hižu ti čuva, 

trionfo u dva je punilo lita ti stara, 

ma mi smo Boga molili, neka nam te očuva, 

znajuć da boljeg od tebe ne će nan bit gospodara. 

Svakega dana sa suncon riba bi došla prid tvoja vrata, 

a ti si je pravično dilija, u svaken gledajuć brata. 

SIPE PIVA 


Kada stepli podne u augustu strane, 
kad gori kamenje uza more, 
tad zapiva Sipe u po gore, 
da ga čuju drage na sve strane, 

Drugi trudnik trudan u podne počiva, 
Sipe trudan u po boka piva. 

To je pisma ditinjstva u delu, 
mladosti mež voli i muke u kavi, 
njegovega truda i kratke ljubavi. 

Sada piva, neka čuje svit u našen selu, 
da je Sipe bisan, kako vezan bak, 
ma da još je tote, i da je junak. 

Pisma mu je jaka i tržlja od stine, 
teška kako bat, i oštra kako strila, 
kad zadudnji srhi projdu tila. 

Ni glasa mekoće, ni traga miline, 
pisma prez rišpeta i prez ©proštenja, 
divlja pisma šume i trdog kamenja. 

Piva Sipe sam i gleda pustu stran, 
di mine još je kako dite vrta 
i nikad se ninen ni skrenuja s puta, 
di lita je dela po vas dan. 

Gleda more, di je dimboko ronija, 
kad bi liti z minon zubace ubija. 

Piva Sipe, a u glasu mu roštaju makine 
velikih brodi, na kih je oganj ložija, 
i šume mora, ke je mlad prigazija. 

Tresu se kaldaje, krv se tali od silne tepline, 

ugljevlje se prosiplje, padaju gradele, 

grme kletve, z lica se rone kaplje črne i debele. 

Iz Sipinega grla pucaju puške labinske 

kad je on volar, rudar i mornar 

se tuka za slobodu, da bude na svojen gospodar 

i da očuva grudu zemlje slovinske. 

Iz pisme njegove struja se Rašina dere 
šviču vitri i mlate po moru nevere, 

A Sipe gleda u magli slike dela, junaštva, boja i smrti. 
I ni ga strah od tih krvavih sadašnjih i budućih puti, 

Kada ga slušan u podne, kako je mračan, ma lipi, 
želin samo jeno: imati tako sto miljari Sipi, 

FOŠKA 

Tvoj Sipe je bija velik muškardin, 
kad je na tvoju hižu hitija oko. 

Ki bi se drugi bija ufa tako visoko. 

A on je s tobon fame ju osnova ; 

i prvo te z dicon darova, 

a pokle s eirijakon ki je u gradu kupi ja za fiorin. 

Za svaku pljusku ča si od njega dobila 
jenu si lozu u njegovih brajdah posadila. 

I kad bi ti reka, da će te zajno ubiti, 
ti si ga nudila, ko će ča isti i piti, 
i kad si pijanog svukivala, a on te tuka po glavi, 
ti si mu ljubila usta i šaptala kako je pravi. 

Na staroj Uliki, svojoj sekrvi, čudo si ti učinila: 
ta žena ljuta ka zmija, za te je Boga molila. 

Ti si njoj bliže srcu priresla i od šćer i od sini, 
bisnega Sipu iz hiže je tirala, da tebi zlo ne učini, 
Petnajst lit za te ni ona rekla črne beside, 
a njoj za oštru besidu vajka usnice bride. 

Ti si prva ustajala, zadnja si legla, po noći si dicu dojila. 
Po čija dan si grude na njivi tukla 
i bosa za vrgnjen se vukla. 

Tvoji su bili kabli i tvoja lušija, 
kad Sipe je piva i plesa, igra i pija. 

Ma ti si svejeno mu lipu i dobru dicu gojila. 

Lita su tako pasivala, ti si ostala ista, 
u mukah nisi posrnula, 
h materi nisi se vrnula. 

Od blata i truda na licu i očih ni traga, 
još si kako divojka mlada i draga 
i kako divica čista. 

Tvoj govor je siguran, tepa, miran i tih, 
oči ti svitle kakono nebo u maju 
i kako zvizde sjaju. 

Tvoja usta vajk biže na smih. 

Samo ko i doli u srcu na dnu je toliko pokoja, 

kako vani na čelu, 

koliko prid sviton u selu. 

I ko ti je još draga zakonska vitica, 
koliko i maljahna dica. 

Lipa Foška, pusta mladost tvoja. 

J 0 Ž A ROŽA 

Tanak kako kolac i crlen kako roža, 
je bi ja Joža Roža, 
kad bi iz Pazina, mireći put 
z desna na livo 
z šiljaron na krivo, 
doma hodija 

i puno srce i dušu nosija. 

Vesele bile su njegove večere, ma jutra bona, 

a nan je svejeno vajk trija drag, 

zaš svaken je stija biti i dobar i blag: 

za to je više put pomiša Platona 

i štorice iz Dekamerona 

z geografskon širinon Londona, 

(Za smih su ga zvali; geograf od Patagona), 

Ritko je ki kako on više nauči ja, 
a manje prigrli ja 
tujega nauka, 

Žminjska zemlja je bila sva njegova muka. 
Vajk je gleda na grad kako nevirni Toma 
i zida kamik na kamik svoga seljačkog doma. 

On je virova da je lip daleki šari svit 
samo ontar, kad je čovik napit i sit, 

A za siromaha, kakov je naš pajižan, 
da je najbolje da ostane težak, Istrijan. 
Da pušti iz glave gospodske parade, 
i sve te bile grade, 
i sve te uske štrade. 

I kako da je vidi ja prid sobon daleko, 
da nan u gradu još ne more biti meko, 
da će velike pokore vrime nan donesti, 
da će gradi jopet mrižu plesti 
uko našega vrata. 

I da će naše oružje biti ma tika i lopata. 

Zemlju držati i brajde kopati, 
pak se ne bojati. 

Grajanske ruke su male, 
grajane žulji pale. 

Naša hrana njin bi slabo učinila, 
a naša nas je zemlja za se rodila. 

TONI ROMCU 

(Za litnicu 22. XI. 1931.) 

Oj, lipi Tone moj, pošteni Istrijanac 
od treset i dva lita, moj drug i moj vršnjak, 
ča već pod zemlju greš, ča vec si tako trudan, 
kad tako još si mlad i tako lip junak. 

Tvoj smih u meni živi, to smih je dobre duše, 
ka zvona u nedilju tvoj kanat mi zvoni. 

I gledan tako mirne te tvoje oči virne, 
oj, Tone, kamo greš, to tvoje vrime ni. 

Ter nan su još u školi banki skupa stali, 
i tamo pod Lindaron smo skupa se igrali. 

U štajerskoj kasarni još bliže smo se stisli, 
i kako brati bili uvik složne misli. 

Ča dani mi smo tako preživili ka brati, 
iz jenog lonca jili, pod jenin krovon spali, 
a ti si vajk umija ka tić nan zakantati, 
ljubav si svima dava, ki primit su je znali. 

Sad novo delo delamo, zaš novo vrime gre, 
težaki već se skupljaju, a tebe, Tone, ni. 

Ma teplo srce tvoje, ča nan si porazdava, 
sve jače sad gori, težake sve tepli. 



STARI MALINARIĆ JE ŠA 


Kad je stari Malinarić iz Malinske 
tamo uzgor malini 
na vili ju mislija na bakalaj, 
doša je kolap, on je sklopi ja oči 
i sven je bi ja kraj. 

Kako da se stari naglo odlučija sam: 
sada gren, stari Dubašćani, k van 
na starinsko groblje, spod zvonika vela 
da buden jopet zemlja i šaka popela. 

Tri noći je kuća svitlila 
i društvo pol starog sidilo, 
more prez mira je šumilo, 
visoka voda je bila. 

Bracere i bragoci u portu su plesali 
u štivi su ribari spali, 

kako vajk, Kako vajk je sunce 
zasvitlilo na mrtvi dan, 
obasjalo njive, drmune, more i vrhunce, 
kad su starog ponesli iz kuće van. 

Kako vajk, barba Roko je vino toči ja 
i Žgombić na braceri pija, 
kako vajk. 

Na dubašničkon groblju, u crlenoj zemlji • 
iskopan jedan je grob, lipo po miri. 

Na konopu, ča su držali četiri, 

stari Malinarić se zmaka. Par pedlji 

zemlje sad mu je dosta. Zbogom loze, njive i goveda, 

više ni straha od suše, vitra i leda. 

Kad je stari tako u zemlju pobiga 
mi smo na nj hitali grude, 

a ni dan ni plaka, kako da sve mladiće i ljude 
okolo samo je jena pritiskala briga, 
ma - ne odviše teška, da će dubašćanska zvona 
i njin nikad zakantati zadnji pozdrav, 

l 1 

I kad gledaš tako smrt na suncu, mež polji i stabli, uzgor 

mora, 

ona ni zla, ni grda. Kako da pade grana od bora, 
i riba okrene trbuh gori, 

Čovika samo malo njegova briga mori. 

Ni teško umriti, 

mučno je samo suzu u tujen oku viditi. 



SPOMENI 


Mate, ubrni ti koš, zaćakaj malo Smela, 

da zadnje kopanje gnoja ispraznimo, pak dosta je dela 

do užine. Jakove, preni se, u Katu si se zagleda, 

Katine brke su lipe, ma ona na drugega gleda. 

Kaprna, ča spiš, s Nuton utkopaj svi lug, 

pak Ninu pomori, l onta, kako timun od koša si dug, 

ma život te boli od kopanji, bizero, brate, 

B .0 ne poljubiš Galiciju, ja ću ti dojti u svate. 

Svitlo nebo je bilo ka sad, unega petnajstega lita. 
Gnoj smo nosili u koše i bili prvi od svita. 

Ruke u blatu, misli u zemlji, srce na mladinen krilu, 
ua jasen smo bili zeleni, s pismon u glavi i tilu. 

Pak su došli rastanki i Mate prvi je pa, 

najlipći je bija od svih, ma nidan za grob mu ne zna. 

Jakova gkđ je pridobija, Kapulu je mina raznesla. 

Nutu i Nina sudbina je priko konfina ponesla. 

Sad Nuto mirno leži, u niken grobu u Nišu 
i ruke virne njegove već davno mi pisma ne pišu. 

A Ninova pametna glava za delo više ne sniva 
na Mirogoju i ona, polag brata počiva. 

Jopet je jasen zelen, jopet se mladost razvraća, 
jopet se kosi krcaju i mokra zemlja nagraća. 

Jopet srića se smije toj lipoj, junačkoj dobi, 
samo ko jopet ne čekaju na nju mladi i rasuti grobi. 

GOVORE DA NIŠAN FIN 


Svi mi govore da nišan fin, 
da nišan gospodin. 

Oči u gradu gledaju moje kolete, 
i moje šiljare, brageše i jakete 
i merkaju kako je vezana moja kravata 
i vide, da moja kadina na uri ni od srebra ni zlata. 

Te oštre oči vide, da mi je vajk pod nokton črno, 
pak na me gledaju stmo. 

Ča ljudi mi je reklo, da mi je govor prosti i grub 
i da ne spadan u društvo, nego na sramotni stub. 
I da ne smin se približiti višljoj kasti 
i bolje bi bilo, da gren ovce pasti.^ 

Ma lipa gospodo moja, skužajte jenu besidu, 
vi ste hi čuda rekli, ke više od moje vridu. 

U prostoj besidi je sve: ja san siromaški sin, 
srce je moje samo siromaštvon bogato, 
ko zazvoni u njemu, to je siromaško klato. 

Od jutra do mraka, prez laži i straha 
duša mi piva pismu siromaha. 

Zato nis fin, ni gospodin. 



Da san drugači, van bin bija draži, 
vi bite s namon za bankon sidili, 
duge kušelje vodili, litre pili 
i svitovali lipo: čini se i laži i pokaži 
sve uno ča nisi. Ma kad bi miseci pasali, 
a- ja bin doša tamo, vi znate, na žicu, 
i vidija kroz žicu, priko, suze na licu, 
kako bi bilo, kad moji me ne bi poznali. 

DINAMIT 


Na pećinah dan za danon čučati, 
po čile dane čekati na stazi 
i smiron jeno oko na moru imati, 
a s drugin gledati, da ki te ne upazi: 

to naš život je, brižan ka nijedan; 
ko riba dojde je kruha i vina, 
a ko ne dojde, svaki jadan i poredan 
se doma škulja, s puni žepi mina, 

U strahu mine hitamo, u sumnji ribu vadimo, 
da nidan je ne vidi, spravljamo u vriće, 
i dokle prsa moru, pod vodu ronimo, 
na svaken koraku čekamo nesriće 

i veseli smo još, da imamo dvi ruke 
i za mine i za branje ribe, 
i za drugo delo i za dane žuke, 
zaš mladost prolazi, ustaju potribe. 

Desna ruka naša svaki dan riskira, 
najkraće štapine triba za bolpine, 
dinamit u ruki lako eksplodira, 
tad ruka je pošla i pržun ne gine. 

I svejeno nas je više svako lito, 
mižerija veća, a more nas zove, 
riba se laskita, ona nan je mito, 
za nju smo pripravni na kaštige nove. 

GRUN JI 


Ništo se u noći zasvitlilo 
i živo se ništo pomiče po stazi; 
to Jakov po tmici priko skasi gazi, 
sada gre ubajti, ča se ulovilo. 

Feralić se klati u rulkali čovika, 
noć je gusta, puna mrtvih duša, 

Jakov sam svoje korake sluša, 
uza nj virno grede njegova prilika. 

Treset špagi ima Jakov u moru kalano, 
od Zaloga punta do Belanovice, 
u sumnji od tmice sam gre kroz litice, 
do ponoći sve će biti jopet naješkano. 

Špag za špagon vadi i hita u škrače. 
Dokle ga ne takne, on Boga priziva; 
kad udica prazna na špagu dopliva, 
ontar grdo kune, kad ješku natače. 

Poli jene škrape špag stoji nategnut, 

oho, sad drugače srce tuče, 

ruka je čvrstija kad špag vanka vuče, 

a ni tako lako grunja gori stegnut. 

Ma već se spuštija, i već je na stini, 
duži nego Jakov, svi slinav i črn, 
jak i žilav, nabreka i pun 
mlati naokolo, z usti krv se pini. 

Jakob ga poklapa cilin svojin tilon, 
stišće ga z rukami i z nogami steže, 
svaki od njih sad se do kraja napreže, 
za život se svaki bori cilon silon. 

Dva života tako na moru satkana 
mež sobon se tuku, ma čovik je jači, 
već je borba finjena na škrači 
i grunj će u vrići ustati do dana. 

ZIMA 


Jaz na Blažu je pun, 
malini melju. 

Malinar od ognjišta je učinija postelju 
i suknen kapot mu je za lancun. 

i 

Visoko diže se more, 
brancini blizu lampaju, 
sva riba bliži se h kraju, 
vrutki mež sobon govore. 

Naša barka se tiska 
uz kraj do Trn ovca 
pak dalje do Melovca 
i Barbanskega Piska. 

Mriža i špagi su led 
i ruke su nan od driva, 
u vodi pliva sva štiva, 
moramo kalati vred. 

Hladni vali Raše mrmore 
u njih je grip kalan; 
tako počimlje naš dan 
u lovu na ugore. 

Dimbo'ko čujemo život 
i srcu postaje nan drag, 
kad ruka se veže za ledeni špag, 
a bok nan stegne krok. 



LONČARI 


Lonci, žene, lonci, 
miru za miru 
na viru, 

sve od domaće gnjile 
i naše stine, 

naše su žene doma vitlu vrtile 
sve od miline. 

Mi smo gnjilu nosili 
i stinu drobili, 
žutu paštu misili 
i peći palili. 

Sva kolina ča znamo 
vitla nan je izila 
i još je falit moramo 
da nas je hranila. 

Svako kolino po jedan život 
je njoj darovalo 
i kemu na vitlu kapa je pot 
ni spasa salo. 

Za vitlon ruke se tanje 
ka vitline žbice 

i tilo postaje sve manje i manje 
za stariće šenice. 

JAPLENIČARI 


I sva lica požute 
ka gnjila. 

Mlada sestro, tebi se oči već mute 
ča si za vitlon sidila, 

Lonci, žene, lonci, 
miru za miru 
na viru. 

Na križu je kovačija i oštarija, 
misto sastanka sve Proštine 
kroz nju pasivaju stotine 
ljudi i žen. Ka lipa kumpanija 
se tote vavik najde 
i veselo je tote, pokle sunce zajde. 

Kosi po noći z japnon prolaze, 

muka težaka se nosi u grad, 

teška kopita volovska po trden kamiku gaze 

i voze u grad dija naših žurnađ, 

U oštariji za bankon side tri 
kin muka nikad ne gine, 
trdi, košćati i teški su svi 
od driva, japna i stine, 


I oni govore za delo, ljubav i mlade, 
za šumu i stine i noći kad oganj se loži, 
u ken boku te sići, kad se društvo složi, 
ki najbolje siku, ki najlipće grade. 

Kroz balkun je lipo viditi njin lica 
sva suha i crljena, oštra su i trda. 
Takove tuda rodi istrijanska gruda 
takove nan uzgoji bila japlenica. 

Kad tako mež sobon progovore 
kako da udre sikira, 
kako da drivo u srcu japlenice škuca 
i stina upaljena puca. 

U svakoj toj besidi je sila i vira 
i dokle su takovi, nidan njin ništar 

ne more ... 



SVIĆARI 


Svićari Kvarnara od Kuja do Osora 
mire ka kršnjaci pošte i dubljine 
kratke ure mraka, sežnje misečine 
budeć riblje ćape u snu na dnu mora. 

Ponikad i mih zazvoni iz kajića 
i riba nagrne da sluša svirale 
pa kad bi se šikombre uko barke prale 
igra krv svićara, pleše mu i svića. 

Kad jugo zakuha, drugi ples se pleše, 
sve žile se napnu, sve snage ožive 
i oči svićara sve se nakostreše 

na srhe i vale. Stoji od mramora 
na hrptima vala, ponad pine sive 
junačka i lipa glava svićarova. 

KOPNJA 


U dane kopnje kopači srestu zemljon, 
noge rinu u nju, z rukami grude prevrću. 

Kosti njin strdnu još više i žulji njin pokriju dlane, 
kopačon su žile trde ikako drivene grane. 

U kopnji se ljudi posvete, na tilo pospu si prah, 
sunce njin kožu opali, sve grihe Bog njin uprosti. 
Pastirice postaju žene, a dica mladi junaki, 
u kopnji se ljudi pobrate, svi su težaki jednaki. 

U kopnji su dani dugi i lihe nimaju kraja, 
od zore do mraka tilo je sprignuto h zemlji. 

Pucaju križa, krv šumi u glavi, ma vrat se svejeno ne diže. 
Svit kopača je pedalj zemlje, do kuda matika njin siže. 

Čiste, ukopane njive se črne, samo se batva zelene. 

Svako su batvo gladile teške ruke kopača. 

Svaki je koren poškropljen s kapljami trudnega pota. 
Kopnja je sveta molitva težaka, dota seljačkog života. 

KURA J 


Župane, ča ti se putuje? 

Ja! Gren za Kuje, 

gren kupiti barku, guče i grip, 

ćemo loviti škombar, menul i sip 

kako blata, 

samo da dojde trata, 

Od Kuj do Budave, 

od Budave do Luke 

tri barke su đonile ribaron slave, 

ma još više muke. 

Bilo je pokle Svih Svetih, po jugu, 
kad su dignuli sidra, 
i da ne budu Ližnjancon na rugu, 
lipo su pošli na jidra. 

Ma kad zakuha jugo, tamo poli Marlere 
na čisto more kuvertu i velikin brodon opere. 
Tri barke je punila voda, 
i linbaj, ne linbaj 

ljudi su mislili da ne će više viditi svoga roda, 
ni zakantati tantananaj, 
bili su blidi i čekali kraj. 

MOJ CRNI BRAT 


Ma svejeno nisu pojali, 
ni porat iskali. 

Jugo su batili, skotu i timun držali 
i navigali, kako da su njin tajne mora odali 
Neretljani, još prije miljar lit. 

Čudija se svit, 
ki kuraj su ribari imali. 

A kad su pristali usrid Kalavojne 
i hitili sidra mež ćozotske brode, 
tri barčice male, ka galije bojne, 
kraju su pristale da Bepi ugode. 

Na kraju su bili, blizu svojen selu, 

napili se vina, najili palente, 

pak je doša red na staru tarankelu. 

Ćozoti su rekli: Per Dio, che gente! 

Ti, črni moj brat, iz druge barake, 
ni imena ja ti ne znan, 
za me si Moro iz Afrike puste, 
ma ja te za brata poznan. 

Kad dižemo skupa mi vriće cimenta 
ti dižeš hi bolje od mene, 
i dokle se skuha naša palenta 
ti čuvaš da ki nas ne prene. 

Ma ča će ti, brate, to bratstvo moje, 
ni vridno ni pipe tabaka. 

Sutra ću z makinon poć ja u naše Primorje, 
tebe će čekati samo baraka. 

Zaš ti se više nikad ne moreš vrnuti 
u zemlju ku si puštija, 
za stare brageše i prtenu blužu 
sve si svoje zgubija. 

Crna nevista te tote ne će iskati 
s prsi ka jabuka punih, 
jedina mlada ku ćeš na svitu imati 
išće dva franka više od črnih. 

Ti, črni moj brate, iz druge barake, 
kako je tebi, kad ja više ne moren 
slušati bile. I tako, večeri svake 
se nadijati goren. 

DVI DASKE 


Kad je pa na menduli cvit 
i ublog se već zazelenija, 

Ivi Sveten je umrla šći Marija 
divojka od dvajset lit. 

Ive Sveti, sin stare Mare, 
iz zadnje hiže na kraju sela, 
treset lit je samo po tujih deiih dela, 
a sad pod dane stare, 
njegova jedina šći 
doma mu mrtva leži. 

Ive Sveti je bij a najbolji čovik, 
ni pija, ni kleja, ni pipu, fuma, 
samo je dela čili svoj vik 
i zato je Sveti posta 
i siromah usta. 

I danas na dan šćerine smrti 
je miran i tih kako svaki siromah; 
jena tiha suza modro oko mu muti 
i samo ga obuzima strah; 
da mora iskati milostinju 
za šćerinu mrtvačku škrinju. 


Svo selo već je ubaša 
dvi daske ni nideri naša, 

Njih je iz starega poda izvadija, 
lipo ostruga i zgladija 
i škrinju šćeri zgotovija. 



A kad je Marija iz kuće nestala 

na podu je velika crna škulja ustala, 

da svakega dana po koji put 

starega oca domišlja: na siromaštvo i smrt. 


* 

KOZA 


Četiri ure je mati hodila, 
pedeset miljari koraki je učinila 
na tašte. 

Tako je došla priko brigi i drag 
h meni u grad 
i đonila glas 
da je koza krepala. 

Doma leži starica baba 
i mala sestra je bona. 

Hiža prez žita, prez muke, prez šolda 
i krepana koza. 

Jopet miljari koraki. 

Svaki je korak pun skrbi. 

Ma kako se moru tolike duše prihraniti 
od plaće jenega diteta u gradu. 

Tri dana nis hrane pokusija 
tri noći za kozon san plaka 
i dela u ognju 
četrnajst ur na dan. 

Ma daleki cesar austrijski 

i veliki car od Jermanije 

nisu ni slutiti mogli 

ča misli jedan mali čovik, 

ki čilu božju noć proplače za kozon. 


RJEČNIK 


Angušt — kolovoz (august) 
arija — zrak 

bak — bik 
bakalaj — bakalar 
baladur — svod iznad konobe 
i ulaz u prvi kat kuće 
balkun — prozor 
banak — stol 
banda — strana 
batiti jugo — jedriti protiv 
južnog vjetra 

batiškur — večernji obred u 
velikom tjednu, kod kojega 
se u tami raznim predmetima, 
osobito šibama, udara po 
crkvenim klupama 
benečanski — mletački 
besida — riječ 
bizero — živahno 
bok — slabina (i: obronak 
brijega) 

bracera — ribarsko-teretni brod 
s jednim jarbolom 
bragoc — vrsta ćozotske ribar¬ 
ske lađe, s velikim jedrom 
straga, a malim sprijeda, ko¬ 
ja je bez kolumbe i pristaje 
na plitkim mjestima, 
brageše — hlače 
brajda — vinograd 
brenta — drvena posuda 
ovalna oblika 

brižan — siromašan, jadan, 
tegotan 

brkast — kovrčast 
brke — kovrčice 


brmeč — bodljikava vrsta 
trave, koja se jede 
bršuda — vrst niske crnogorice 
buka, bukaleta — glineni vrč 
bukivati — cjelivati 

cavata — papuča 

cok — panj 

crlen, ciljen — crven 

čirljak — čir 

čuda ■— mnogo, veoma 

ćap — jato (ribe), čopor 

di — gdje 

dija — dio 

dimboko — duboko 

divica — djevica 

drmun — ograđena šumica 

durati — trajati 

facol(ić) — rubac, marama 
faliti — hvaliti, manjkati 
fame ja — obitelj 
feralić — svjetiljka 
ferata — vlak 
fermati — zaustaviti 
finiti —• svršiti 
finjen — svršen, gotov 
fumati —• pušiti 

gnjila — glina, ilovača 
grabar •— vrst bjelogoričnog 
drva 

gradele — ležište za ugljen pod 
kotlom kod parnoga stroja, 
željezna sprava na kojoj se 
prži riba 

grbin — nagli zapadni vjetar 
gre, grede, gren, gredu — ide, 
idem, idu 

grip — mreža, koja se vuče 
guštati ■— stajati, koštati 
gut, a — grlo 

h — k 
hi — ih 
hiža — kuća 
homo — idemo 
hukati — puhati 

in teća — poseban primorski 
način prženja jela 

jaketa — kratki kaputić 
(bluza) 

janče — janjeće 
jasen — vrst bjelogoričnog 
drva 

japlenica — vapnenica 
japleničar — čovjek, koji 
radi u vapnenici 
japno — vapno 
jena — jedna, s jenim — 
s jednim 
ješka — meka 

jugo — južni vjetar, južnjak 

ka — kao 
kadi — gdje 

kadina — lanac, lančić (satni) 

kajić — čamac 

kalati, kalivati, — spustiti 

lcaldaja — parni kotao 

kalcete — čarape 

kamik -— kamen 

kanat — pjesma, pjev 

kantati — pjevati 

kantrida — stolica 

kantun — kut 

kapelin — šešir (ženski) 

kapot — kaput 

kaša — mekana pura 


kašeta — posebni (plitki) 
otvoreni sanduk za ribu 
kaštiga —- kazna 
kava — kamenolom 
kavaleti ■— ukrštene daske na 
kojima se sprema ležaj (no- 
gari) 

ki — koji 
klabuk — šešir 
klato —• bat u zvonu 
kb — ako 
kolap — kap 
kolet — ovratnik 
koltra — poplun 
koltrine — zastori 
kongulica — školjka 
konoba — podrum 
konjuš -— dio od ribe, što ga 
dobije ribar za hranu, a ne- 
ribar za svoju suradnju 
kopanj — korito, naćve 
koret — sukneni kaput 
korjera — autobus 
koruna -— živica 
košić — kos 

kosir —■ nož u obliku srpa 
kostanj — kesten 
koštati — pristati (čamcem, 
brodom) 
kračun — zasun 
krok — opasač, što ga opasuju 
ribari oko tijela, da mogu 
mrežu vući i tijelom, mjesto 
rukama 

kružera — raskršće 
kumpanija — društvo 
kunfin — granica 
kuraj(o) — hrabrost; hrabro 
kušelj — razgovor 
kuverta — paluba 
kvadar — slika 

lancun — plahta 
lampati — blistati 


laskitati — praćakati se; 

svjetlucati 
libar — knjiga 
likar — liječnik 
linbati — crpati 
lisa — opletena vrata 
lito — godina 
lušija — lužina 

makaruni — tjestenina 
makina — stroj (ali i vlak) 
malin — mlin 
malinar — mlinar 
manestra — juha, čorba 
marač — ožujak 
maša — misa 
mendula — badem 
merkati — gledati, opažati 
mih — mijeh 
miljar — tisuća 
' mina —• dinamit 
mira — mjera 
miriti — mjeriti 
mižerija — bijeda 
mižolić — čaša 
mlaži — mlađi 
modrna — suknena ženska 
haljina 

Moro — Crnac 
muka — brašno 
mulj — pristajalište 
murva — dud 

muškardin — hrabar, podu¬ 
zetan čovjek (specijalni pri¬ 
morski izraz) 

nadijati — nadati 
nagraćati — ogrtati 
nagrišpan — naboran 
naješkati -— metnuti meku 
navigati — broditi, ploviti 
nevera — nevrijeme, žestok, 
nagao vjetar 
nidan — nijedan 
nideri — nigdje 


nikad — nekad i nikada (pre¬ 
ma naglasku) 
notati — (za)bilježiti 

njeji — njezin 
njejega — njezinoga 

oganj — vrućica (prvenstveno 
vatra) 

ontar — onda 
oštarija — gostiona 
ovode — ovdje 

pajižan — zemljak 
palenta — pura, žganci 
pano — platno, kojim se obru- 
bljuju odijela 
paranak — kolotur 
parićati — pripremiti 
pasivati — prolaziti 
pašada — nož 
pašta — tjestenina; smjesa 
peteh — pijetao 
pinun — donje drvo, uz koje 
se veže jedro, da bi stajalo 
napeto 
pipa — lula 
pirat — gusar 
pirun — viljuška 
placa — trg 
poj, pojti — poći 
pojivati —- pustiti da brod ide 
niz vjetar 
pokle — zatim 
poli — pokraj, uz 
pomori — pomozi 
popel — pepeo 
porat — luka 
poredan — zao 
pot — znoj, potiti se — znojiti 
se 

po viđati — pripovijedati (i; 
reći) 

pramaliće — proljeće 
praz —■ ovan 

pretelj — prijatelj 
prez — bez 
prid — pred, ispred 
prija — prije 
priko — preko 
provati — iskusiti (i : kušati) 
pršišijon — procesija, povorka 
prten — tkivo od konoplje ili 
lana 

pržun — zatvor 
punta — rt 

razvrniti — rascvjetati 

resti — rasti 

ripa — repa 

rišćati — riskirati 

rišpet — obzir (i: poštovanje) 

ritko — rijetko 

rivati — gurati 

roče — gvozdeni obruči kroz 
koje se meću dvije brente, 
da bi stajale na magarcu u 
ravnoteži 

roštati — lupati, štropotati 
roženice — glazbeni instru¬ 
ment 

rumanija — šeboj (cvijet) 

samanj — sajam 
sedlenica -— sedlo 
segutra — jutros 
sekrva — svekrva 
skas — živac kamen, hrid, ka¬ 
menita izbočina 
skuta —- vrst svježeg sira 
skužati — oprostiti, izvinuti 
slanac — slani grašak, bodulski 
čič (od tal. cecio) 
s namon — sa mnom 
sopela — glazbeni instrument 
spoštati — uočiti 
spravljati — opremati 
sprta — košara 
spuž — puž 
sresti —• srasti 


stajati se — sastajati se 
starić — starinska narodna 

mjera za žito (po obujmu _ 

oko 10 1) 
stija — htio 

strno —■ prezirno, oštro 
sven — svemu 
svitovati — savjetovati 
svukivati — svlačiti 

šar(i) — šaren 
šćavo — rob 
šemprije -— češće 
šiljar — šešir 
šjor — gospodin 
škalj — šljunak 
škaljav — šljunkast 
Škota — konop za upravljanje 
jedrom 

škrpine — otvorene ženske ci¬ 
pele, koje se ne vežu i ne 
zakapčaju 

škuljati se — šuljati se 
šolđ(in) — novčić od 2 bakrene 
pare 

špag — konop, konopac 
šparožina — korijen na kome 
raste divlja šparoga 
šprlj — sitni šljunak 
Stati Uniti — Sjedinjene Ame¬ 
ričke Države (USA) 
šteure — porezi 
štiti — čitati 
štiva — nutrinja barke 
štorica — priča, pripovijest 
štrada — ulica 

štrkati — igrati (specijalno za 
ovce) 

štrpača — budak, trnokop 
štumig — želudac 
šuma, šumati — zbroj, zbrojiti 
švikati — zvižđiti, fijukati 
tabak -— duhan 


tarankati — pjevati, svirati 
(onomatopoetski izraz; pre¬ 
ma tome: tarankela) 
taša — taksa 

tepa, tepla — topao, topla 
(prema tome: teplina, tepliti) 
ter — ta, pa 
teza — staja 
tić — ptica 
timun — kormilo 
to te — tu, tamo 
tovar — magarac 
trabakul — vrst jedrenjaka na 
dva jarbola i dva jedra 
trata — velika mreža, koja se 
vuče po morskom dnu, nakon 
što je riba opkoljena 
trd, tržlji — tvrd, tvrđi 
trionfo — igra na karte 
tuji — tuđi 

ubaša (od ubajti — obići) obi¬ 
šao 

ubećati — obećati 

ublog (i oblog) — livada 

ubrnuti — okrenuti 

ujde (od ući) — pobjegne 

ukat — odvjetnik 

uko — oko 

ulika — maslina 

umiti — znati, umjeti 

unako — onako 

uni — onaj 

uno — ono 

uresti —- odrasti 


ustati — ostati 
uvi — ovaj 
užad — iza 
uzgor — ozgo 
uženja ■—- mladoženja 

vajk(a), vavik — uvijek 
Važan — Uskrs 
vazmen — uskršnji 
veli — velik 
vilija božja — badnjak 
vitica — vjenčani prsten 
vred(a) — brzo 
vrganj — drveni plug sa čelič¬ 
nim lemešom 
vrnuti — vratiti 
vrutak — izvor 

zabeštijemati — opsovati 
zabiti — zaboraviti 
zaćakati — skrenuti životinju 
na lijevo 

zajno — smjesta, odmah 
zakantati — zapjevati 
zaš — jer 

zaškićati — zavrištati 
zgojiti — uzgojiti, odhraniti 
zgoron — gore, uzbrdo 
zlega — zla 
zmež — između 
zvanka — izvana 

želizni — željezni 
žuk — gorak 
žurnada -— nadnica 


U rječniku nisu spomenute ribe raznih vrsta i veličina kao: 
bolpina, grunj, menula, raža, škombra, škrpina, zubatac i t. d. Jasno 
je iz teksta, o čem se radi. 

BILJEŠKE UZ NEKE PJESME 


Š i m e. Šime Baršić bio je glavni organizator obalnog ribolova u 
Krnici i Rakiju. Od ranoga djetinjstva je Balota s njime ribario 
i zavolio ga. Kasnije je Šime nesrećnim slučajem izgubio nogu u 
mlinu i mogao je ribolov pratiti samo izdaleka. 

M a l i nar i ć, posljednji odvjetak staroga roda u Malinskoj, na 
otoku Krku. 

Joža Roža, stari profesor pazinske gimnazije, koji je cijeloga 
svog života mislio samo na svoj seljački posjed. Bio je komična 
figura i samo kao takva privlačna. 

Tone Romac, Istranin, poznati tajnik Društva hrvatskih obrt¬ 
nika, činovnik Merkura i Središnjeg ureda. Dobar tenor, blag i 
vječan drug, umro nesrećnim slučajem, mlad, od otrovanja 
plinom. 

Barba Roko je bio (sada već pokojni) vlasnik bracere »Danica« 
iz Punta (otok Krk) i dugo je trgovao vinom. 

Ž go mb i ć je poznata osoba iz Malinske. Bivši dobar mornar, sada 
dobar vinopijac, ali uvijek dobar drug. Kad su Balotu za vrijeme 
talijanske okupacije (1942.) vodili karabinijeri u zatvor na Ri¬ 
jeku, Žgombić je htio pred svijetom pokazati svoje srdačne osje¬ 
ćaje prema pjesniku time, što je tri puta dolazio na parobrod 
da se s njime oprosti. 

Kalavojna, ime uvale, dolazi iz grčkoga, znači: dobro vino. 
Spominje se i u pjesmi »Kuraj«. 

Kraosaci (u pjesmi »Kalavojna«) su po narodnom vjerovanju 
zmije slične udavu, koje sišu kravama mlijeko. 

Lipi tići. Prigodna pjesma ispjevana pri koncu školske godine, 
a namijenjena đacima istarskih internata u bivšoj Jugoslaviji, 
koji su kao djeca morali ostaviti roditelje u Istri i znali, da se 
ne će moći vratiti na rodnu grudu dok traje granica. 

Žica se spominje u nekoliko pjesama. Kapitulacijom vlade' bivše 
Jugoslavije prema Italiji poslije Prvog svjetskog rata prepuštena 
je Rijeka Italiji. Tako je stvorena neprirodna granica, koja je 
išla po Rečini i dijelila jedan grad među dvije države. Po gra¬ 
nici posred grada podigli su Talijani žičanu ogradu, tako da su 
se najbliži rođaci (mati i sin, sestra i brat) mogli vidjeti kroz 
žicu, prozboriti po koju riječ i pozdraviti se jednim prstom 
(ali ne rukom!). Ta je žica bila dvadeset godina mjesto sastanka 
razdvojenih članova desetaka tisuća istarskih obitelji. 


KAZALO 

Pozdrav unima doma.7 

Pramalićc.. . 8 

Muka božja.18 

Prid »Kontinentalon«.45 

Brime.47 

Na putu.49 



94 


95 




























LJUDI 


Mladost.53 

Moj otac.55 

Šime.56 

Sipe piva. 58 

Foška .60 

Joža Roža.62 

Toni Romcu. 64 

Stari Malinarić je ša.65 

Spomeni.67 

Govore da nišan fin.68 

DINAMIT 

Dinamit. 73 

Grunji.74 

Zima.76 

Lončari.77 

Japleničari.79 

Svićari.31 

Kopnja.82 

Kuraj.83 

Moj crni brat.85 

Dvi daske.86 

Koza.88 


RJEČNIK 


Cijena Din 30'— 


BILJEŠKE UZ NEKE PJESME 

























